
RAPORT

asupra proiectului de Lege pentru ratificarea Convenţiei Consiliului Europei privind despăgubirea victimelor infracţiunilor violente, adoptată la Strasbourg la 24 noiembrie 1983


În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege  pentru ratificarea Convenţiei Consiliului Europei privind despăgubirea victimelor infracţiunilor violente, adoptată la Strasbourg la 24 noiembrie 1983, trimis cu adresa nr. P.L.x. 348 din  6 septembrie 2005, înregistrat sub nr. 31/676  din  6 septembrie 2005.
În conformitate cu dispoziţiile art.75 din Constituţia României, republicată şi ale art. 86 alin.(2) pct.1 din Regulamentul Camerei Deputaţilor, Camera Deputaţilor este prima Cameră sesizată.

Comisia pentru drepturile omului, culte şi problemele minorităţilor naţionale, cu avizul nr. 25/851 din  16 septembrie 2005, a avizat favorabil  proiectul de lege în forma prezentată de iniţiator. 

Comisia pentru politică externă, cu avizul nr. P.L.x 348 din 16 septembrie 2005, a avizat favorabil proiectul de lege în forma prezentată de iniţiator. 

Consiliul Legislativ  a avizat favorabil proiectul de lege, conform avizului nr. 921/14.07.2005.

                  Proiectul de lege supus dezbaterii are ca obiect ratificarea Convenţiei Consiliului Europei privind despăgubirea victimelor infracţiunilor violente, adoptată la Strasbourg la 24 noiembrie 1983. Prin Convenţia supusă ratificării se urmăreşte:


-  armonizarea   la nivel european a standardelor minime pentru despăgubirea victimelor infracţiunilor violente;



-  asigurarea  cadrului juridic al cooperării internaţionale în domeniu, în particular prin promovarea despăgubirii victimelor străine de statul pe  teritoriul căruia a fost săvârşită infracţiunea şi asistenţa judiciară reciprocă în toate materiile interesând despăgubirea.


În conformitate cu prevederile art.60 din Regulamentul Camerei Deputaţilor,  membrii  Comisiei juridice  au analizat proiectul de lege în şedinţa din 16 septembrie 2005. 

       
În urma dezbaterii, membrii comisiei au hotărât, cu unanimitate de voturi, ca proiectul de Lege  pentru ratificarea Convenţiei Consiliului Europei privind despăgubirea victimelor infracţiunilor violente, adoptată la Strasbourg la 24 noiembrie 1983,  să fie supus, spre dezbatere şi adoptare, plenului Camerei Deputaţilor, în forma propusă de iniţiator.

La dezbaterea acestui proiect de lege au participat  13 deputaţi din totalul de 25 de membri ai Comisiei juridice.

În raport de obiectul şi conţinutul său, proiectul de lege face parte din categoria legilor ordinare.
VICEPREŞEDINTE,
Cornel Ştirbeţ
onsilier
Diaconu Dumitra

